Քաշունիք (համայնք, Քաշաթաղի շրջան)

Քաշունիք, համայնք Արցախի Հանրապետության Քաշաթաղի շրջանում։ Ներկայում համայնքի ամբողջ տարածքը գտնվում է Ադրբեջանի զինված ուժերի վերահսկողության ներքո և Արցախի Հանրապետության կողմից համարվում է օկուպացված։

Աշխարհագրություն 
Համայնքը տեղաբաշխված է Արցախի Հանրապետության հարավարևմտյան մասում։ Ունի հարթավայրային տեղանք։ Համայնքի տարածքն 2593,9 հա է, որից 1184,9 հա-ն անտառային հողեր են։ Համայնքի սահմաններով է հոսում Հագարի գետը։

Բերձոր շրջկենտրոնից հեռու է 62 կմ, իսկ մայրաքաղաք Ստեփանակերտից` 112 կմ։

Վարչատարածքային բաժանում և համայնքային կյանք 
Համաձայն Արցախի Հանրապետության վարչատարածքային բաժանման՝ Քաշունիք համայնքն իր մեջ ներառում է Քաշունիք, Մորաջուր և Վերին Քաշունիք գյուղերը։

Համայնքում գործում էր գյուղապետարան, բուժկետ, միջնակարգ դպրոց։ 

Համայնքն ապահովված էր էլեկտրաէներգիայով, հասանելի էին բջջային, ինտերնետ կապի միջոցներն ու ռադիոհեռուստատեսությամբ։

Գործում էր ջրամատակարարման համակարգ։ Առկա են նաև խմելու ջրի համար պիտանի 18 անհատական ջրհորներ։ Խմելու ջրի համար օգտագործվում էր նաև ոռոգման նպատակով մատակարարվող ջրանցքի ջրերը մշակում անցնելուց հետո։ Համայնքի տարածքով էր անցնում «Քաշունիք-1» և «Քաշունիք-2» ոռոգման ջրատարները։

2015 թվականի դրությամբ համայնքային ճանապարհները բնահողային էին, խճից և չմշակված այլ նյութերից։

Համայնքը միացված էր հանրապետության տրանսպորտային կապին, մասնավորապես՝ Կովսական-Ստեփանակերտ-Կովսական և Կովսական-Բերձոր-Կովսական երթուղիներին։

Բնակչություն 
Քաշունիք համայնքի բնակչությունը 2015 թվականի դրությամբ կազմել է 89 մարդ, որոնք կազմել են 24 տուն։ Նույն թվականի դրությամբ Քաշունիք գյուղում բնակվել է 60 մարդ, որոնք կազմել են 16 տուն։ Մորաջուր գյուղում բնակվել է 6 մարդ, որոնք կազմել են 1 տնտեսություն։ Վերին Քաշունիք գյուղում բնակվել է 23 մարդ, որոնք կազմել են 7 տուն։

Կրթություն 
Քաշունիք համայնքում գործում էր միջնակարգ դպրոց, որտեղ 2015 թվականի դրությամբ սովորում էր 15 աշակերտ։

Տնտեսություն 
Համայնքի բնակչությունը հիմնականում զբաղվել է գյուղատնտեսությամբ՝ հողագործությամբ և անասնապահությամբ։ Համայնքի տարածքի 1277,2 հա-ը գյուղատնտեսական նշանակության են։

Ծանոթագրություններ 

Քաշաթաղի շրջանի համայնքներ